|  |  |
| --- | --- |
| **Til høringsparterne på vedlagte høringsliste** |  |
| Høring over udkast til bekendtgørelse om tilskud til privat skovrejsning |  |

Hermed sender Landbrugsstyrelsen følgende udkast i høring:

* Bekendtgørelse om tilskud til privat skovrejsning.

Bemærkninger sendes til euogerhverv@lbst.dk, senest mandag den 25. maj 2020, med angivelse af j.nr. 20-0162-000007.

Eventuelle spørgsmål til det faglige indhold af det fremsendte materiale bedes rettet til:

* Henrik Ballegaard på henbal@lbst.dk

Eventuelle spørgsmål til det juridiske indhold af det fremsendte materiale bedes rettet til:

* Kardo Filip Georgiev på kafige@lbst.dk

Høringssvar bliver offentliggjort på Høringsportalen på [www.hoeringsportalen.dk](http://www.hoeringsportalen.dk) efter høringsfristens udløb.

Formålet med ordningen er, at give støtte til etablering af skov på privatejede landbrugsarealer, som forbedrer vandmiljøet ved at reducere landbrugets udledning af kvælstof til vandmiljøet samt beskytter drikkevandsressourcerne eller binder kulstof. Der gives støtte til anlæg og pleje af skov uden anvendelse af pesticider samt opsætning, vedligeholdelse og nedtagning af kulturhegn. Der kan opnås forhøjet støtte, hvis anlæg og pleje sker uden anvendelse af dybdegående jordbearbejdning. Ny skov anlagt med støtte pålægges fredskovspligt efter skovloven. Ordningen er baseret på frivillig medvirken fra private ejere af landbrugsarealer. Ordningen har en tilskudsramme på 70 mio. kr., som er udelukkende finansieret med EU-midler.

**Om bekendtgørelsen**

Bekendtgørelsen er en videreførelse af ordningen. Den indeholder nye regler, der udvider ordningens muligheder, samt opdateringer.

**Væsentligste ændringer**

* Ansøgningsrunden for 2020 fastlægges fra den 1. juli til den 31. august 2020.
* Ordningen udmøntes i forhold til forøget bevilling på 70 mio. kr.
* Udvidelse af formålet med ordningen så ansøgninger uden for kystvandoplande med kvælstofindsatsbehov fra skovrejsning også kan imødekommes.
* Der indføres et nyt prioriteringskriterie vedrørende skovrejsningsprojekters bidrag til CO2-optag/-lagring. Prioriteringsmodellen er derfor ændret.
* Der indføres mulighed for at anvende flere buske, små træer eller ammetræer i skovbryn og bevoksninger.
* Der indføres krav om mindst at anvende 50% hjemmehørende træarter i løvtræsbevoksninger.
* Der indføres mulighed for at etablere bredere skovbryn.
* Der indføres mulighed for at etablere ny skov ved ekstensive tilplantninger.
* Der indføres mulighed for at etablere ny skov ved naturlig tilgroning i begrænset omfang.

Vejledningen samt bilag 1 til bekendtgørelsen vil blive sendt i høring på et senere tidspunkt.

**Ikrafttræden**

Bekendtgørelsen forventes at træde i kraft den 1. juli 2020.

Venlig hilsen

EU og Erhverv

Landbrugsstyrelsen